

PROJEKTS uz 06.01.2025.

vēlamais datums izskatīšanai: FK: 22.01.2025.

domē: 30.01.2025.

sagatavotājs: Santa Ruģēna

ziņotājs: Santa Ruģēna

APSTIPRINĀTS

ar Ādažu novada pašvaldības domes 2025. gada 30. janvāra sēdes lēmumu (protokols Nr. xx § xx)

NOLIKUMS

Ādažos, Ādažu novadā

2025. gada 30. janvārī **Nr.**«DOKREGNUMURS»

**Konkursa “Ādažu novada remigrantu atbalsta konkurss 2025” nolikums**

*Izdoti saskaņā ar Pašvaldību likuma*

*50. panta pirmo daļu*

1. **Vispārīgie jautājumi**
2. Nolikumā lietotie termini:
	1. **rīkotājs** – Ādažu novada pašvaldība;
	2. **konkurss** – rīkotāja organizēts konkurss “Ādažu novada remigrantu atbalsta konkurss 2025”;
	3. **pretendents** – šī nolikuma prasībām atbilstoša fiziska persona, kas iesniegusi pieteikumu dalībai konkursā;
	4. **pieteikums** – projekta dokumentu kopums, ko pretendents iesniedz rīkotājam dalībai konkursā;
	5. **projekts** – pretendenta komercdarbības ideja, ko plānots īstenot Ādažu novada administratīvajā teritorijā;
	6. **grants** – rīkotāja finanšu līdzekļi, ko ar konkursa vērtēšanas komisijas lēmumu piešķir projekta īstenošanai konkursa ietvaros;
	7. **komisija** –konkursa vērtēšanas komisija;
	8. ***de minimis* atbalsts** - saskaņā ar Eiropas Komisijas regulu (ES) 2023/2831 par Līguma par Eiropas Savienības darbību 107. un 108. panta piemērošanu *de minimis* atbalstam (turpmāk – Komisijas regula Nr. 2023/2831) *de minimis* atbalsts ir atbalsts, ko viena dalībvalsts piešķīrusi vienam vienotam uzņēmumam[[1]](#footnote-1) un kas nevienā trīs gadu periodā no atbalsta piešķiršanas brīža nepārsniedz 300 000[[2]](#footnote-2) *euro;*
	9. **granta saņēmējs** – pretendents, kura pieteikums vērtēšanā saņēmis pietiekamu punktu skaitu, lai saņemtu rīkotāja piešķirto grantu;
	10. **pašfinansējums** – granta saņēmēja personīgie finanšu līdzekļi;
	11. **līgums –** līgums par granta saņemšanas un izlietošanas kārtību;
	12. **konkursa koordinators** – rīkotāja darbinieks konkursa organizēšanai un saziņai ar pretendentiem un granta saņēmējiem;
	13. **remigrants** – diasporas pārstāvis (ārpus Latvijas pastāvīgi dzīvojošie Latvijas pilsoņi, latvieši un citi, kam ir saikne ar Latviju, kā arī viņu ģimenes locekļi[[3]](#footnote-3)), kurš atgriezies, vai pārcēlies no pastāvīgas dzīves ārzemēs uz pastāvīgu dzīvi Latvijā un atbilst šādām prasībām:
		1. ir Latvijas pilsonis, kas pirms pārcelšanās uz Latviju vismaz divus gadus ir pastāvīgi dzīvojis ārzemēs;
		2. ir atgriezies uz pastāvīgu dzīvi Latvijā ne agrāk kā divus gadus pirms konkursa pieteikuma iesniegšanas.
3. Konkurss tiek rīkots valsts grantu programmas “Remigrācijas atbalsta pasākums Ādažu novadā – uzņēmējdarbības atbalsts 2025” ietvaros.
4. Nolikums nosaka konkursa izsludināšanas, pieteikumu iesniegšanas un vērtēšanas, kā arī granta piešķiršanas, līgumu slēgšanas un projektu rezultātu uzturēšanas uzraudzības kārtību.
5. Konkursa mērķis ir veicināt jaunu uzņēmēju, t.sk., remigrantu iesaisti uzņēmējdarbībā, sekmējot jaunu darbavietu, produktu un pakalpojumu radīšanu Ādažu novadā.
6. Rīkotāja juridiskā adrese ir Gaujas iela 33A, Ādaži, Ādažu nov., LV-2164, tālrunis 25151340 vai 25151341, e-pasts dome@adazunovads.lv.
7. Grantu kopējā summa ir 27 000 *euro,* tai skaitā:
	1. 18 000 *euro* ir valsts finansējums, kas piešķirts rīkotājam saskaņā ar Rīgas plānošanas reģiona konkursa “Remigrācijas atbalsta pasākums – uzņēmējdarbības atbalsts” rezultātiem, ar mērķi īstenot remigrantu uzņēmējdarbības atbalsta pasākumus rīkotāja pašvaldības teritorijā;
	2. 9 000 *euro* ir rīkotāja finansējums no pašvaldības budžeta līdzekļiem.
8. Viena projekta īstenošanai maksimālā piešķiramā granta summa ir:
9. pretendentiem, kas ir remigranti – līdz 9 000 *euro* (6 000 *euro* valsts finansējums un 3 000 *euro* rīkotāja finansējums);Lai nodrošinātu projektu ilgtspēju, rīkotājam jāpiesaista pretendentu privātais pašfinansējums, kas ir vienāds ar piešķirtā granta apmēru.
10. Granta saņēmējiem projekts jāīsteno ne vēlāk kā līdz 2025. gada 31. decembrim.
11. Rīkotājs nodrošina pieteikumu konfidencialitāti. Komisijas locekļi un eksperti (ja attiecināms) pirms pieteikumu izskatīšanas paraksta konfidencialitātes apliecinājumu par pieteikumos iekļautās informācijas neizpaušanu, izņemot par publiski pieejamu informāciju, kas par tādu kļuvusi pretendentu, vai citu, ar rīkotāju nesaistītu personu, darbības vai bezdarbības dēļ, kā arī valsts vai pašvaldības iestāžu pieprasījumus saskaņā ar normatīvo aktu prasībām.
12. Konkursa koordinators un kontaktpersona ir rīkotāja Attīstības un projektu nodaļas vecākā eksperte Santa Ruģēna, t. +371 20290211, e-pasts santa.rugena@adazunovads.lv.

**II. Konkursa izsludināšana**

1. Paziņojumu par konkursa izsludināšanu publicē rīkotāja informatīvajā izdevumā „Ādažu Novada Vēstis” un tīmekļvietnes [www.adazunovads.lv](http://www.adazunovads.lv) sadaļā “Aktualitātes / Sabiedrības līdzdalība / Konkursi / Ādažu novada remigrantu atbalsta konkurss”, kā arī rīkotāja profila sociālās saziņas tīklu kontos. Paziņojumā norāda informāciju par rīkotāju, konkursa nosaukumu, pieteikumu iesniegšanas kārtību un termiņu, kā arī rīkotāja kontaktinformāciju.
2. Nolikumu, pieteikuma formu un tā pielikumus publicē tīmekļvietnes [www.adazunovads.lv](http://www.adazunovads.lv) sadaļā “Aktualitātes / Sabiedrības līdzdalība / Konkursi / Ādažu novada remigrantu atbalsta konkurss 2025”.
3. Konkursa pieteikumus var iesniegt pretendenti, kuri ir remigranti - fiziskas personas, kas plāno uzsākt vai attīstīt saimniecisko darbību Ādažu novadā.
4. Konkursa pieteikumu sagatavošanas laikā pretendenti var saņemt konkursa koordinatora konsultāciju, zvanot rīkotāja darba laikā uz tālruni +371 20290211 vai rakstot uz e-pastu santa.rugena@adazunovads.lv. Atbildes uz rakstiski saņemtiem jautājumiem tiks publicētas arī rīkotāja tīmekļvietnes [www.adazunovads.lv](http://www.adazunovads.lv) sadaļā “Aktualitātes / Sabiedrības līdzdalība / Konkursi / Ādažu novada remigrantu atbalsta konkurss 2025”.

**III. Prasības pretendentiem**

1. Konkursa pieteikumu var iesniegt:
	1. remigrants, kurš plāno uzsākt saimniecisko darbību Ādažu novadā;
	2. remigrants, kurš ne agrāk kā 1 gadu pirms konkursa pieteikuma iesniegšanas ir dibinājis un Latvijas Republikas Uzņēmumu reģistrā reģistrējis uzņēmumu un plāno attīstīt saimniecisko darbību Ādažu novadā.
2. Konkursa pieteikumu nevar iesniegt pretendenti:
	1. kas ir rīkotāja amatpersona vai darbinieks;
	2. kas ar tiesas lēmumu pasludināti par maksātnespējīgu, t.sk., atrodas tiesiskās aizsardzības vai ārpustiesas tiesiskās aizsardzības procesā;
	3. kam projekta vērtēšanas dienā ir Valsts ieņēmuma dienesta administrēto nodokļu parāds, kas pārsniedz 150 *euro*;
	4. kura saimnieciskā darbība ir apturēta vai pārtraukta, vai ir uzsākta bankrota procedūra;
	5. kas pilnā apmērā nav samaksājuši rīkotāja noteiktos nodokļu vai citus obligātos maksājumus;
	6. kas nav ievērojuši nolikumu;
	7. kas savu saimniecisko darbību, projekta ietvaros vai ārpus tā, tiešā vai netiešā veidā plāno veikt saistībā ar:
		1. alkoholisko dzērienu ražošanu vai tirdzniecību;
		2. tabakas izstrādājumu ražošanu vai tirdzniecību;
		3. azartspēlēm un derībām;
		4. darījumiem ar nekustamo īpašumu;
		5. darījumiem ar vērtspapīriem;
		6. intīma rakstura izklaidi;
		7. starpniecības pakalpojumiem;
		8. finanšu un apdrošināšanas pakalpojumiem;
		9. sprāgstvielu vai ieroču ražošanu vai tirdzniecību.
3. Grants nevar tikt piešķirts pretendentiem, kas darbojas nozarēs vai arī veic darbības, kas ir noteiktas Komisijas regulas Nr. 2023/2831 1. panta 1. punktā.
4. Pretendentiem ir tiesības:
	1. atsaukt iesniegtos pieteikumus pirms to iesniegšanas termiņa beigām;
	2. saņemt komisijas lēmumu par konkursa rezultātiem.
5. Pretendentiem - fiziskām personām, kas plāno uzsākt saimniecisko darbību Ādažu novadā, granta piešķiršanas gadījumā ir pienākums reģistrēties kā saimnieciskās darbības veicējiem vai komersantiem ne vēlāk kā 60 dienu laikā no komisijas lēmuma pieņemšanas dienas un 5 darba dienu laikā pēc reģistrācijas iesniegt rīkotājam izdruku no Uzņēmuma reģistra / Valsts ieņēmumu dienesta, kas apliecina reģistrēšanas faktu. Ja objektīvi tas nav izdarāms 60 dienu laikā, pretendentiem par to rakstiski jāinformē rīkotājs.
6. Pretendenta pieteiktā uzņēmējdarbība granta piešķiršanas gadījumā jāturpina ne mazāk kā vienu gadu pēc projekta īstenošanas.
7. Pretendents atbild par pieteikumā sniegtās informācijas un pievienoto dokumentu patiesumu.

**IV. Atbalstāmās un neatbalstāmās izmaksas**

1. Projekta ietvaros grantu drīkst izmantot šādu atbalstāmo izmaksu segšanai:
	1. pamatlīdzekļu iegādei;
	2. izdevumiem par atlīdzību, tajā skaitā darba alga, un darba spēka nodokļi (iedzīvotāju ienākuma nodoklis un valsts sociālās apdrošināšanas obligātās iemaksas);
	3. nemateriālajiem ieguldījumiem (patenti, licences, preču zīmes, firmas zīmes, datorprogrammas, u.tml.).
2. Neatbalstāmās izmaksas ir:
	1. visas izmaksas, kas pretendentam ir radušās pirms līguma noslēgšanas;
	2. konkursa pieteikuma sagatavošanas izmaksas;
	3. uzņēmuma reģistrācijas izmaksas;
	4. līdzekļi pabalstiem, prēmijas, naudas balvas, radošas stipendijas, komandējumi;
	5. procentu maksājumi, zaudējumu atlīdzības un parādu dzēšana;
	6. visas citas izmaksas, kas nav minētas 24. punktā.
3. Grantu nepiešķir un pieteikumu nevērtē, ja no pieteikuma izriet, ka iegādājamās vienības paredzēts izmantot personīgiem nolūkiem un vajadzībām.
4. Konkursa ietvaros pretendents nevar apvienot grantu (veikt atbalsta kumulāciju) ar citu atbalstu par tām pašām attiecināmajām izmaksām citu pasākumu un aktivitāšu ietvaros, kas tiek finansēti no Eiropas Savienības vai citiem valsts vai pašvaldību finanšu līdzekļiem.

**V. Pieteikuma iesniegšana**

1. Pieteikumu iesniegšanas termiņu nosaka rīkotāja paziņojumā par konkursa izsludināšanu. Pēc iesniegšanas termiņa saņemtie pieteikumi netiek izskatīti.
2. Konkursa pieteikumu iesniegšanas termiņu var pagarināt ar rīkotāja lēmumu, kā arī, rīkotājs var izsludināt pieteikumu atkārtotu atlasi, publicējot paziņojumu informatīvajā izdevumā „Ādažu Novada Vēstis” un tīmekļvietnes [www.adazunovads.lv](http://www.adazunovads.lv) sadaļā “Aktualitātes / Sabiedrības līdzdalība / Konkursi / Ādažu novada remigrantu atbalsta konkurss 2025”, kā arī rīkotāja profila sociālo tīklu kontos.
3. Pieteikumus iesniedz elektroniski, parakstītus ar drošu e-parakstu, nosūtot uz e-pastu dome@adazunovads.lv, e-pasta tēmas nosaukumā norādot „Pieteikums Ādažu novada remigrantu atbalsta konkurss 2025” vai izmantojot oficiālo elektronisko adresi valsts pārvaldes pakalpojumu portālā [www.latvija.gov.lv](http://www.latvija.gov.lv)*.*
4. Viens pretendents var iesniegt vienu pieteikumu.
5. Pieteikumā jābūt šādām aizpildītām sastāvdaļām datorrakstā latviešu valodā:
	1. pieteikuma veidlapa (1.pielikums);
	2. projekta ieviešanas kopējo izdevumu tāme, paskaidrojot finansējuma izlietošanas pozīcijas un paredzot pretendenta pašfinansējumu vismaz 50 % no projekta kopējo izmaksu apjoma (2.pielikums);
	3. prognozētās naudas plūsmas veidlapa (3.pielikums);
	4. pretendenta dzīves un darba apraksts (CV);
	5. pretendenta īpašuma tiesību apliecinoši dokumenti par projekta īstenošanas vietu vai pretendenta parakstīts apliecinājums brīvā formā, ka granta piešķiršanas gadījumā pretendents pirms līguma noslēgšanas iesniegs rīkotāja koordinatoram telpu nomas līgumu, kas noslēgts uz laiku ne īsāku par 2 gadiem no līguma noslēgšanas, ja projekta ietvaros saimniecisko darbību plānots veikt vai attīstīt nomātās telpās;
	6. remigrants – pretendenta parakstīts pašapliecinājums par atbilstību remigranta statusam, iekļaujot informāciju par ārvalstīs pavadīto laiku un par atgriešanās uz pastāvīgu dzīvi Latvijā laiku;
	7. pretendenta kredītiestādes konta izdruka, kas apliecina pieejamā pašfinansējuma apmēru, ja tas pārsniedz 1500 *euro*;
	8. cita informācija, ko pretendents uzskata par nepieciešamu.
6. Pirms pieteikuma iesniegšanas *de minimis* atbalsta uzskaites sistēmā pretendents sagatavo un apstiprina Ministru kabineta 2018. gada 21. novembra noteikumos Nr. 715 “Noteikumi par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem” (turpmāk – Noteikumi Nr. 715) minēto informāciju un pieteikumam pievieno sistēmā sagatavotās veidlapas izdruku vai norāda sistēmā izveidotās un apstiprinātās veidlapas identifikācijas numuru.

**VI. Vērtēšanas komisija**

1. Komisiju 5 locekļu sastāvā apstiprina ar rīkotāja izpilddirektora rīkojumu. Komisijas locekļi ir valsts amatpersonas.
2. Komisija no sava vidus ievēl komisijas priekšsēdētāju.
3. Komisijas sēdes var notikt klātienē, vai attālināti, to protokolēšanu veic konkursa koordinators, un protokolus paraksta visi komisijas locekļi.
4. Komisija ir lemttiesīga, ja tās darbā piedalās vairāk nekā puse komisijas locekļu.
5. Pieteikumu vērtēšanā komisija var pieaicināt ekspertus bez balsstiesībām.
6. Komisijas locekļi pirms pieteikumu vērtēšanas paraksta konfidencialitātes apliecinājumu par pieteikumu informācijas neizpaušanu, interešu konflikta neesamību un neieinteresētību kāda konkrēta pretendenta izvēlē.
7. Komisija izvērtē pieteikumus un pieņem lēmumus par granta piešķiršanu atklāti balsojot, ar vienkāršu balsu vairākumu. Ja balsis sadalās līdzīgi, izšķirošā ir komisijas priekšsēdētāja balss. Komisijas lēmums ir galīgs un nav pārsūdzams.

**VII. Pieteikumu vērtēšana un rezultātu paziņošana**

1. Pieteikumu vērtēšana notiek divos posmos:
	1. pirmajā posmā konkursa koordinators pārbauda, vai pieteikums ir iesniegts termiņā, vai pretendents atbilst nolikuma prasībām un vai pieteikumā ir iekļauti nolikumā noteiktie dokumenti, tajā skaitā, vai pretendents *de minimis* atbalsta uzskaites sistēmā ir aizpildījis pretendenta veidlapu. Konkursa koordinatoram ir tiesības pieprasīt pretendentiem 5 darba dienu laikā iesniegt trūkstošos vai precizēt iesniegtos dokumentus, kā arī aizpildīt pretendenta veidlapu *de minimis* atbalsta uzskaites sistēmā;
	2. otrajā posmā konkursa koordinators komisijas slēgtā sēdē sniedz informāciju par pirmā posma rezultātiem. Komisija iepazīstas ar pieteikumiem, vērtē to atbilstību nolikuma prasībām, nepieciešamības gadījumā lemj par papildu dokumentu vai informācijas pieprasīšanu. Katrs komisijas loceklis vērtē pieteikumus un pretendentu prezentācijas (kas brīvā formā pamato komercdarbības ideju) saskaņā ar 41. punkta kritērijiem, aizpildot vērtēšanas veidlapu (4.pielikums). Komisija pieņem lēmumu par pretendentu izslēgšanu no vērtēšanas un informē tos rakstiski, ja pirmajā posmā netika iesniegti nolikumā noteiktie obligāti iesniedzamie dokumenti.
2. Projekta vērtēšanas kritēriju maksimālā punktu summa ir 55, kas sadalās šādi:
	1. pretendents – sieviete vai vīrietis, kas audzina bērnu līdz 8 gadu vecumam – 3 punkti;
	2. pretendents projekta īstenošanai plāno nodibināt sociālo uzņēmumu – 2 punkti;
	3. komercdarbības idejas oriģinalitāte – 10 punkti;
	4. pašfinansējums projektam – 5 punkti;
	5. jaunradīto darbavietu skaits – 5 punkti;
	6. projekta komercdarbības novērtējums – 30 punkti:
		1. produkta / pakalpojuma izstrādes posms – 3 punkti;
		2. produkta / pakalpojuma aktualitāte – 3 punkti;
		3. finanšu plūsma – 3 punkti;
		4. finanšu līdzekļu pieejamība – 3 punkti;
		5. mērķa tirgus un klienta izpēte – 3 punkti;
		6. priekšrocības un konkurētspēja – 3 punkti;
		7. komanda un kompetences īstenot projekta ideju – 3 punkti;
		8. marketinga / publicitātes / reklāmas pasākumi – 3 punkti;
		9. projekta īstenošanas risku analīze – 3 punkti;
		10. projekta pieteikuma kvalitāte – 3 punkti.
3. Par granta saņēmējiem var kļūt pretendenti, kuru pieteikumi vērtēšanā saņēmuši ne mazāk kā pusi no maksimālā punktu skaita. Ja nav iespējams noteikt precīzu pieteikumu vietu kārtību, tad komisija balsojot nosaka uzvarētāju.
4. Lēmumu par granta piešķiršanu komisija pieņem ne vēlāk kā 60 kalendāra dienu laikā pēc pieteikumu iesniegšanas termiņa beigām.
5. Komisijas lēmumu ne vēlāk ka 5 darba dienu laikā no tā pieņemšanas dienas:
	1. publicē tīmekļvietnes [www.adazunovads.lv](http://www.adazunovads.lv) sadaļā “Aktualitātes / Sabiedrības līdzdalība / Konkursi / Ādažu novada remigrantu atbalsta konkurss 2025” un nākamā mēneša informatīvajā izdevumā „Ādažu Novada Vēstis”;
	2. rakstiski paziņo katram pretendentam, nosūtot vēstuli uz pieteikumā norādīto kontaktadresi vai e-pastu.

**VIII. Granta piešķiršanas kārtība**

1. Granta apmēru nosaka pamatojoties uz pieteikuma informāciju un komisijas lēmumu.
2. Nepieciešamības gadījumā pretendenti pirms līguma parakstīšanas saskaņo ar konkursa koordinatoru precizējumus projekta izmaksu tāmē, finanšu avotu tabulā un projekta naudas plūsmā. Projekta izmaksas var samazināt, nemainot projekta mērķi un sasniedzamos rezultātus.
3. Granta izmaksu veic divās daļās:
	1. 70 % apmērā – 5 darba dienu laikā pēc līguma parakstīšanas;
	2. 30 % apmērā – 5 darba dienu laikā pēc granta saņēmēja atskaites par 49.1. apakšpunktā minētā visa apjoma izlietojuma apstiprināšanas.
4. Ja atskaites netiek iesniegtas termiņā vai izdevumu attaisnojuma dokumenti nav noformēti atbilstoši Ministru kabineta 2021. gada 21. decembra noteikumiem Nr. 877 "Grāmatvedības kārtošanas noteikumi", un grants nav izlietots atbilstoši pieteikumā norādītajam mērķim, granta saņēmējam saņemtais avanss ir pilnībā jāatmaksā rīkotājam 10 darba dienu laikā pēc atskaites iesniegšanas termiņa.
5. Rīkotājam ir tiesības samazināt grantu vai tā daļu, ja:
	1. izdevumus apliecinošajos dokumentos iekļautās summas nepamatoti pārsniedz tirgus cenas;
	2. izlietots mazāks finanšu līdzekļu apjoms, nekā paredzēts saskaņotajā projekta tāmē.
6. Rīkotājam ir tiesības neizmaksāt grantu vai tā daļu, ja granta saņēmējs:
	1. jebkādā veidā maldina rīkotāju;
	2. neiesniedz visu pieprasīto informāciju vai dokumentus;
	3. neievēro līguma nosacījumus.
7. Rīkotājam ir tiesības likt granta saņēmējam atmaksāt izmaksāto grantu nekavējoties, vai tā daļu, ja tas:
	1. neiesniedz izdevumus apliecinošus vai citus prasītos dokumentus;
	2. neiesniedz kādu no atskaitēm vai pārskatiem vai arī pamatotu iemeslu dēļ rīkotājs nav apstiprinājis kādu no atskaitēm;
	3. izlieto grantu vai tā daļu citu mērķu sasniegšanai iepriekš nesaskaņojot ar rīkotāju;
	4. piešķirto grantu izlietojis personīgā labuma gūšanai;
	5. pārtrauc saimnieciskās darbības veikšanu, kuras attīstībai grants tika piešķirts projekta īstenošanas laikā, vai ātrāk, kā gada laikā pēc projekta pabeigšanas;
	6. apvieno vairāku grantu līdzekļus viena projekta īstenošanai;
	7. jebkādā veidā maldina rīkotāju.
8. Ja tiek pārkāptas nolikumā noteiktās komercdarbības atbalsta kontroles normas, tostarp nosacījumi, kas izriet no Regulas Nr. 2023/2831, granta saņēmējam ir pienākums atmaksāt rīkotājam saņemto nelikumīgo *de minimis* atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši Komercdarbības atbalsta kontroles likuma IV. vai V. nodaļas nosacījumiem.

**IX. Līguma slēgšanas un līgumsaistību izpildes kārtība**

1. Līgumu (5.pielikums) ar granta saņēmēju slēdz rīkotāja izpilddirektors ne vēlāk kā 3 mēnešu laikā pēc konkursa rezultātu paziņošanas, bet ne vēlāk par 2025. gada 1. novembri.
2. Pretendentiem, kuri ir fiziskas personas, rīkotājs nosūta vēstuli ar uzaicinājumu reģistrēt saimniecisko darbību saskaņā ar nolikuma 20. punktu.
3. Rīkotājs patur tiesības pirms līguma noslēgšanas:
	1. pārbaudīt, vai granta saņēmējiem nav nodokļu parādu vai nenokārtotas citas finanšu saistības pret rīkotāju
	2. pieprasīt no granta saņēmējiem papildu informāciju pārbaudei par to sniegtās informācijas patiesumu vai atbilstību šī nolikuma prasībām;
	3. pārcelt pieteikumā norādītās plānotās izmaksu pozīcijas starp atbalstāmajām un neatbalstāmajām izmaksām.
4. Ja pretendenti nav izpildījuši kādu no nolikuma nosacījumiem vai jebkādu citu iemeslu dēļ neslēdz līgumu, tie zaudē tiesības uz granta saņemšanu.
5. Granta saņēmēji iesniedz atskaites konkursa koordinatoram:
	1. ne vēlāk kā 6 mēnešu laikā pēc līguma noslēgšanas - atskaiti par granta avansa izlietojumu atbilstoši plānotajiem mērķiem (6.pielikums), pievienojot izdevumus apliecinošo dokumentu ieskenētas kopijas;
	2. 10 darba dienu laikā pēc projekta īstenošanas beigu termiņa - gala atskaiti par projekta īstenošanu un granta izlietojumu (7.pielikums);
	3. 12 mēnešu laikā pēc projekta īstenošanas pabeigšanas - atskaiti un dokumentus:
		1. pārskatu par veikto komercdarbību iepriekšējā pārskata gadā (8.pielikums);
		2. finanšu pārskatu par veikto komercdarbību iepriekšējā pārskata gadā
6. Atskaites iesniedz elektroniski, parakstītas ar drošu e-parakstu, nosūtot uz e-pastu dome@adazunovads.lv, e-pasta tēmas nosaukumā norādot „Atskaite Ādažu novada remigrantu atbalsta konkursam 2025”, vai izmantojot oficiālo elektronisko adresi valsts pārvaldes pakalpojumu portālā [www.latvija.gov.lv](http://www.latvija.gov.lv).
7. Konkursa koordinators pārbauda atskaitēs sniegto informāciju, pārliecinās, vai projektu īstenošana notiek atbilstoši līguma nosacījumiem un informē izpilddirektoru par rezultātiem, kurš apstiprina atskaites.
8. Saimnieciskā darbība veicama pieteikumā norādītajā adresē. Par adreses maiņu ne vēlāk kā 5 darba dienu laikā rakstiski jāpaziņo rīkotājam.
9. Līguma darbības laikā būtiskas izmaiņas komersanta īpašnieku struktūrā un sastāvā atļauts veikt tikai ar rīkotāja rakstisku piekrišanu.
10. Granta saņēmēji atbild par visu nodokļu samaksu no saņemtā granta normatīvajos aktos noteiktajā kārtībā.
11. Granta saņēmēji var lūgt rīkotājam mainīt izmaksu tāmi, nepalielinot izmaksu kopējo apmēru un detalizēti pamatojot prasību. Izmaiņas apstiprina izpilddirektors.
12. Atbilstoši Noteikumu Nr. 715 25. un 26. punktam, piešķirot *de minimis* atbalstu rīkotājs pārbauda Noteikumu Nr. 715 10.1. un 10.2. apakšpunktā minēto informāciju un ne vēlāk kā nākamās darbdienas laikā pēc Noteikumu Nr. 715 25. punktā minētās pārbaudes un līguma noslēgšanas ievada un reģistrē *De minimis* atbalsta uzskaites sistēmā Noteikumu Nr. 715 26. punktā noteikto informāciju.

**X. Projektu īstenošanas kontrole**

1. Konkursa koordinatoram un komisijai ir tiesības veikt pārbaudes pirms granta piešķiršanas, kā arī projekta īstenošanas laikā (t.sk., projekta īstenošanas vietā) un pieprasīt papildu informāciju no granta saņēmējiem par:
	1. iegādāto materiālo vērtību atrašanos pieteikumā norādītajā saimnieciskās darbības veikšanas vietā;
	2. saimnieciskās darbības norisi atbilstoši pieteikumam;
	3. citu saistību izpildi, kas izriet no pieteikuma un līguma.
2. Pēc projekta īstenošanas un, pirms gala atskaites apstiprināšanas granta saņēmējs sniedz prezentāciju komisijai par projekta īstenošanu un rezultātiem, un komisija sniedz atzinumu izpilddirektoram par projekta rezultātu atbilstību mērķim.
3. Granta saņēmējiem pieteikumā norādītā komercdarbība jāveic vismaz vienu gadu pēc projekta pabeigšanas, kā arī jānodrošina iegādāto pamatlīdzekļu un nemateriālo ieguldījumu atrašanās projekta īstenošanas vietā un granta saņēmēju īpašumā.

**XI. Noslēguma jautājumi**

1. Komercdarbības atbalsts nolikuma ietvaros tiek sniegts saskaņā ar Komisijas regulu Nr. 2023/2831, kas uzliek par pienākumu veikt darbības, lai reģistrētu un apkopotu visu informāciju par regulas piemērošanu. Granta saņēmējs datus par saņemto atbalstu glabā 10 gadus no tā piešķiršanas dienas, bet rīkotājs – 10 gadus no pēdējā atbalsta piešķiršanas dienas šī nolikuma ietvaros.
2. Konkursa ietvaros par *de minimis* atbalsta piešķiršanas brīdi tiek uzskatīts līguma parakstīšanas datums. Atbalsta pretendenta atbilstība *de minimis* nosacījumiem tiks vērtēta atbalsta piešķiršanas dienā.
3. Personas dati tiek apstrādāti ievērojot Eiropas Parlamenta un Padomes 2016. gada 27. aprīļa Regulu 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula), kā arī ievērojot Ādažu novada pašvaldības 2022. gada 23. novembra noteikumus Nr. 38 “Ādažu novada pašvaldības personu datu apstrādes privātuma politika”.

Pielikumi:

1. Pieteikuma veidlapa.
2. Projekta ieviešanas kopējo izdevumu tāme.
3. Prognozētā naudas plūsmas veidlapa.
4. Vērtēšanas veidlapa.
5. Projekta finansēšanas līguma veidne.
6. Atskaites par granta izlietojumu veidlapa.
7. Gala atskaites par projekta īstenošanas gaitu veidlapa.
8. Ikgadējā pārskata par veikto komercdarbību veidlapa.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

1. Komisijas regulas Nr. 2023/2831 2. panta 2. punkts [↑](#footnote-ref-1)
2. Komisijas regulas Nr. 2023/2831 3. panta 2. punkts [↑](#footnote-ref-2)
3. Diasporas likuma 1.pants (<https://likumi.lv/ta/id/302998>) [↑](#footnote-ref-3)